सरधना कस्बे के मोहल्ला कमरा नवाबान निवासी अरशी खान की शादी 6 साल पहले मोहल्ले के ही सिराज खान से हुई थी. दोनों के तीन बच्चे भी हैं. पत्नी का आरोप है कि शादी के समय से ही पति उसे दहेज के लिए प्रताड़ित करता रहा है. मांग पूरी न होने पर वह पत्नी को तलाक देने की धमकी भी देता रहा. इसी को लेकर पीड़िता को सोमवार की शाम मारपीट करके घर से निकाल दिया. पीड़िता की मानें तो मंगलवार को दोनों पक्षों में सुलह के प्रयास के लिए मायके और ससुराल वालों की मीटिंग हुई. इसी बीच मायके वालों ने तलाक पर आए सुप्रीम कोर्ट फैसले का हवाला दिया तो पति ताव में आ गया. उसने तुरंत भरी मीटिंग में पत्नी को तीन बार तलाक कह दिया.